Kauno kolegijos Medicinos fakultetas

Kauno kolegijos Medicinos fakultetas – vienas iš  Kauno kolegijos  fakultetų, kuriame yra realizuojamos sveikatos mokslų krypčių studijos bei vykdomi  medicinos ir sveikatos mokslų taikomieji tyrimai.

Kauno kolegijos Medicinos fakulteto ištakos siekia 1920 m. profesoriaus  Prano Mažylio įkurtos gailestingųjų seserų mokyklos laikus. Per 100 veiklos metų parengta virš 35 tūkst. sveikatos priežiūros ir  socialinio darbo specialistų. Šiuo metu fakultete realizuojama 13 studijų programų, kasmet studijuoja apie 1 800  studentų ir dirba virš 180  dėstytojų.

Istorija 

1920 m. prof.  Pranas Mažylis įsteigė akušerių ir  Lietuvos Raudonojo Kryžiaus  gailestingųjų seserų rengimo kursus. Tų pačių metų gruodžio 11 d. buvo išleista pirmoji 25-ių  akušerių laida.

1932 m. įsteigtos Gailestingųjų seserų ir Valstybinė akušerių mokyklos.

1941 m. įkurta Kauno medicinos seserų mokykla.

1946–1951 m. įsteigtos Respublikinė felčerių akušerių ir Medicinos seserų mokyklos, prie kurių veikė Felčerių-laborantų,  Farmacininkų ir Dantų technikų mokyklos.

1958 m. apjungus anksčiau minėtas mokyklas buvo įkurta Respublikinė Kauno Medicinos mokykla.

1971 m. Respublikinei Kauno Medicinos mokyklai suteiktas Prano Mažylio vardas. Studijos vyko Centriniuose rūmuose (Papilio g. 9) ir II-uosiuose rūmuose (Muitinės g. 15).

1990 m. Kauno Prano Mažylio medicinos mokyklai pradėjo vadovauti dabartinis Medicinos fakulteto dekanas gydytojas Julius Dovydaitis.

1991 m. Kauno P. Mažylio medicinos mokyklos pavadinimas buvo pakeistas į pavadinimą Kauno aukštesnioji medicinos mokykla.

1994 m. Kauno aukštesnioji medicinos  mokykla persikėlė iš patalpų Papilio g. 9 į renovuotą pastatą K. Petrausko g. 15. Tais pačiais metais naujose mokyklos patalpose įrengta tuo metu moderniausia Pabaltijo šalyse dantų technikos  laboratorija.

2001 m. Kauno aukštesnioji medicinos mokykla buvo prijungta prie  Kauno kolegijos ir pavadinta Medicinos ir Socialinių mokslų studijų centru.

2007 m. Medicinos ir Socialinių mokslų studijų centro pavadinimas buvo pakeistas į pavadinimą  Sveikatos priežiūros fakultetas.

 2012 m. Sveikatos priežiūros fakulteto pavadinimas pakeistas į pavadinimą Kauno kolegijos Medicinos fakultetas.

Katedros 

Medicinos fakultete yra šios  katedros:

Slaugos katedra
Socialinio darbo katedra
Reabilitacijos katedra
Farmakotechnikos katedra
Burnos sveikatos katedra
Kosmetologijos katedra
Medicinos technologijų ir dietetikos katedra

Studijų programos 

Šiuo metu Medicinos fakultete realizuojama 13  studijų programų. Kauno kolegijos Medicinos fakultete asmeniui, baigusiam vieną iš nuosekliųjų neuniversitetinių studijų programų, yra suteikiamas profesinio bakalauro laipsnis. Žemiau yra pateikiamas Kauno kolegijos Medicinos fakultete siūlomų studijų programų sąrašas.

 Akušerija
Bendrosios praktikos  slauga
 Socialinio darbo studijos
 Ergoterapija
 Kineziterapija
Farmakotechnikos studijos
Burnos higiena
Dantų technologija
Odontologinės priežiūros studijos
Kosmetologija
Biomedicinos diagnostika
Dietetika
Radiologija

Studijos / Praktika užsienyje 

Kauno kolegijos Medicinos fakulteto  studentai turi galimybę įgauti tarptautinės patirties  studijas ir praktiką atlikdami užsienyje įsikūrusiose aukštosiose mokyklose. Kauno kolegija dalyvauja dviejose  studijų užsienyje programose  –  „Erasmus+“ ir „Nordplus“.

„Erasmus+“ programa studentams suteikia galimybę vykti į studijas ir praktiką 27-iose  ES bei kitose  Europos šalyse. Programos studijų trukmė 2–12 mėn. pasirinktinai. Programos metu studentams yra suteikiama stipendija studijoms. Kauno kolegija „Erasmus+“ programoje dalyvauja nuo 1999 m.

„Nordplus“ studijų užsienyje programa studentams suteikia galimybę vykti į studijas ir  praktiką  Šiaurės ir  Baltijos šalyse. Programos studijų trukmė 1–12 mėn. pasirinktinai. Programos metu studentams yra suteikiama stipendija studijoms.

Dekanatas 

Dekanas gydytojas  Julius Dovydaitis
Prodekanė dr. Lijana Navickienė

Galerija

Nuorodos 

 Oficiali fakulteto svetainė
 Oficialus Medicinos fakulteto Facebook puslapis

Šaltiniai 

Kauno kolegija Kauno kolegijos fakultetai